|  |  |
| --- | --- |
| **1. NAPIREND** | **Ügyiratszám:** BSZ/879-2/2021. |

**ELŐTERJESZTÉS**

a Képviselő-testület **2021. augusztus 17-i** nyilvános ülésére

|  |  |
| --- | --- |
| **Tárgy:** | **Döntés szociális célú tüzelőanyag vásárlásához kapcsolódó támogatás igényléséről** |
| **Előterjesztő:** | Biró Imre polgármester |
| **Előkészítette:** | Szántó Szilvia igazgatási ügyintéző |

**TISZTELT KÉPVISELŐ-TESTÜLET!**

A belügyminiszter pályázatot hirdetett a Magyarország 2021. évi központi költségvetéséről szóló **2020. évi XC. törvény** (a továbbiakban költségvetési törvény) 3. melléklet **2.2.1**. pont szerint a települési önkormányzatok szociális célú tüzelőanyag vásárlásához kapcsolódó támogatására.

A pályázat célja, hogy a legrászorultabb családok átmeneti, kiegészítő támogatáshoz jussanak, csökkenjen a háztartások tüzelőanyag-költsége.

A támogatásra a Belügyminisztérium 2020. január 1-jei adatai alapján az 5000 fő lakosságszámot meg nem haladó települési önkormányzatok pályázhatnak, amely alapján Balatonszepezd jogosult a pályázat benyújtására.

Az önkormányzatok egy fajta tüzelőanyag megvásárláshoz igényelhetnek támogatást.

Az önkormányzat kemény lombos tűzifa igénylése esetén legfeljebb 2 erdei m3/ellátott, lágy lombos tűzifa igénylése esetén legfeljebb 3 erdei m3/ellátott tűzifa mennyiséget igényelhet, barnakőszén igénylése esetén legfeljebb 6 q/ellátott szén mennyiséget igényelhet.

A lakosság fűtési szokásait figyelembe véve a **kemény lombos tűzifa** megvételéhez javasolt kérni a támogatást.

A támogatás vissza nem térítendő költségvetési támogatás.

A kedvezményezett települések besorolásáról és a besorolás feltételrendszeréről szóló 105/2015. (IV. 23.) Korm. rendelet 2. melléklete alapján, valamint a pályázati kiírás 5. b) pontja szerint **kemény lombos fafajta esetében** **községünk** **15.000,- Ft/erdei m3 + ÁFA összegű támogatásban részesülhet.**

A támogatás feltétele a 1.000.- Ft/erdei m3 + áfa mértékű önrész vállalása.

A pályázati kiírás 6. pontja szerint a támogatást az a települési önkormányzat igényelheti, amely a szociális rászorultság és a 2021. évi igénylés részletes feltételeit – legkésőbb a tüzelőanyag megvásárlását követő 10. napon hatályba lépő – rendeletben szabályozza, akként, hogy

* az aktív korúak ellátására, időkorúak járadékára, vagy települési támogatásra (különösen a lakhatáshoz kapcsolódó rendszeres kiadások viselésével kapcsolatos támogatásban részesülő) jogosult előnyt élvez,
* a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő család előnyt élvez, és
* **háztartásonként legfeljebb 5 m3 tűzifa biztosítására kerül sor**, valamint
* vállalja, hogy a **szociális célú tüzelőanyagban részesülőtől semmilyen ellenszolgáltatást nem kér.**

Balatonszepezd Község Önkormányzata 12/2018. (X.31.) **önkormányzati rendeletében** rendelkezik a szociális célú tűzifa támogatás igénylésének szabályairól.

A pályázatok elektronikus rögzítésének a határideje **2021. augusztus 31.**

Az ebr42 rendszer adatai szerint az önkormányzatnak **42** erdei m3 keménylombos tűzifa igénylésére van lehetőség, ez **630.000 Ft + 170.100 Ft ÁFA, összesen 800.100 Ft támogatást jelent.**

**Az igényelt mennyiség önerő része (42 m3 x 1.000.- Ft) 42.000 Ft + 11.340 Ft ÁFA, összesen 53.340 Ft.**

A pályázat benyújtásához a Képviselő-testületnek döntést kell hoznia az önrész vállalásáról.

A pályázat elbírálása, a döntés egyedi elbírálás alapján történik, a támogatás mértékét a megpályázott összeg keretein belül a miniszter állapítja meg.

A miniszter a benyújtott pályázatokról a rendelkezésre álló előirányzat erejéig, a pályázatok miniszerhez történő beérkezését követő 15 napon belül dönt, de legkésőbb 2021. szeptember 30-ig.

A támogatást a Kedvezményezett +/- 5 % elfogadott tűréshatárú, átlagosan 100 cm hosszú, 5-35 cm átmérőjű tűzifának kizárólag a megyei kormányhivatal erdészeti igazgatósága által nyilvántartott erdőgazdálkodóktól történő vásárlására fordíthatja.

Az elmúlt évek pályázati fordulóihoz hasonlóan a szállítási költség idén is az önkormányzatot terheli. A szállítási költség nagysága még nem ismert, attól függ, honnan szállítják a tűzifát a településünkre. A tűzifa származását az erdőről, az erdő védelméről és az erdőgazdálkodásról szóló 2009. évi XXXVII. törvény 90. §-a szerint kell igazolni, a beszerzett tűzifa mennyiségének igazolása érdekében a szállítójegyek másolatát az elszámoláshoz csatolni kell.

**A tűzifát 2022. február 15-ig kell kiosztani a rászorulók részére, a támogatásról 2022. március 31-ig kell elszámolni.**

A pályázathoz való csatlakozással egyidejűleg dönteni kell a várható költségek fedezetéről. Javaslom, hogy az önkormányzat a szociális tűzifa szállítási költségek fedezetére 150.000 Ft keretösszeget különítsen el Monoszló és Balatonszepezd közötti távolságra számolva.

Kérem a Tisztelt Képviselő-testületet, hogy az előterjesztést megvitatni és döntését meghozni szíveskedjék.

|  |  |
| --- | --- |
|  | **HATÁROZATI JAVASLAT**  **I.**  Balatonszepezd Község Önkormányzata Képviselő-testülete a belügyminiszter által a Magyarország 2021. évi központi költségvetéséről szóló **2020. évi XC. törvény** (a továbbiakban költségvetési törvény) 3. melléklet **2.2.1**. pont *A helyi önkormányzatok kiegészítő támogatásai, Működési célú támogatások, A települési önkormányzatok szociális célú tüzelőanyag vásárlásához kapcsolódó támogatására* kiadott Pályázati Kiírás 3. pontja alapján, mint 5000 fő lakosságszámot meg nem haladó település, vissza nem térítendő költségvetési támogatásra a **pályázatot nyújt be.**  A pályázati támogatást a Pályázati Kiírás 5. b) pontja szerint **42 erdei m3** kemény lombos fafajtára nyújtja be az önkormányzat, amely esetben a támogatás mértéke **15.000 Ft/erdei m3 + áfa.**  A Pályázati Kiírás 5. c) pontja alapján Balatonszepezd Község Önkormányzata a támogatás felhasználásának feltételeként előírt 1.000.- Ft/erdei m3+áfa **önrész biztosítását**, azaz **42.000 Ft + 11.340 Ft ÁFA, összesen 53.340 Ft.** összegben vállalja.  Balatonszepezd Község Önkormányzata Képviselő-testülete a tűzifa szállításának költségeit vállalja.  A Képviselő-testület vállalja továbbá, hogy a szociális tűzifában részesülőktől a Pályázati Kiírás 6. pontjában előírt feltételnek megfelelően ellenszolgáltatást nem kér.  A Képviselő-testület felhatalmazza a polgármestert a pályázatnak a Magyar Államkincstár területileg illetékes igazgatóságához történő benyújtására és a pályázat benyújtásához szükséges nyilatkozatok megtételére.  **Határidő:** 2021. augusztus 31.  **Felelős:** polgármester |
|  | **II.**  Balatonszepezd Község Önkormányzata Képviselő-testülete a 2021. évi költségvetésről szóló 1/2021. (II.25.) önkormányzati rendelete alapján a tartalékból **150.000 Ft** keretösszeget különít el a szociális célú tűzifa házhozszállítási költségeinek fedezése céljából.  **Határidő:** azonnal  **Felelős:** polgármester |

Balatonszepezd, 2021. augusztus 11.

|  |  |
| --- | --- |
|  | **Biró Imre**  polgármester |